Správa Komisie Rade a Európskemu Parlamentu - Osobitná administratívna oblasť Hongkong : Výročná správa 2004 {SEC(2005) 922} /* KOM/2005/0308 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 8.7.2005 KOM(2005) 308 v konečnom znení SPRÁVA KOMISIE RADE A EURÓPSKEMU PARLAMENTU Osobitná administratívna oblasť Hongkong: Výročná správa 2004 {SEC(2005) 922} SPRÁVA KOMISIE RADE A EURÓPSKEMU PARLAMENTU Osobitná administratívna oblasť Hongkong: Výročná správa 2004 Pokiaľ ide o implementáciu zásady „Jedna krajina - dva systémy“, rok 2004 sa vyznačoval tendenciou zvyšovania vplyvu pevninových orgánov na riadenie tohto územia, najmä prostredníctvom účasti Stáleho výboru Národného ľudového kongresu (SVNĽK, Standing Commitee of the National People’s Congress – NPCSC) na ústavnom procese. Táto skutočnosť vyvolala v rámci územia ako aj mimo neho obavy, aby nedošlo k porušeniu konceptu o tom, že „hongkonský ľud vládne hongkonskému ľudu“. Začiatok roka bol pre prodemokratické skupiny spojený s veľkou nádejou na politickú reformu. V uliciach Hongkongu 1. januára pokojne demonštrovalo približne 100 000 obyvateľov, ktorí vyjadrovali svoju vôľu pokiaľ ide o väčšiu účasť v politike a vo vláde. Ich očakávania boli ešte väčšie, keď vláda Hongkongu 7. januára zriadila pracovnú skupinu pre vypracovanie ústavy, ktorá začala verejné konzultácie. Dňa 26. apríla však SVNĽK vydal na žiadosť miestnych orgánov rozhodnutie týkajúce sa výkladu základnej legislatívy, ktorou sa riadi Hongkong, umožňujúcej iba malé zmeny v systémoch volieb predsedu výkonnej rady Hongkongu v roku 2007 a legislatívnej rady v roku 2008. Následne sa vláda osobitnej administratívnej oblasti (OAO, Special Administrative Region – SAR) Hongkong prispôsobila tomuto rozhodnutiu a vyhliadky na značný pokrok smerom k všeobecným voľbám, ktoré sú „konečným cieľom“ základnej legislatívy, sa tým nezlepšili. Európska únia podala v Pekingu a Hongkongu 28. mája diplomatický demarš, v ktorom vyjadrila obavu z nekonzistentného prístupu SVNĽK k vysokému stupňu autonómie, ktorý je zaručený základnou legislatívou. Bez ohľadu na tento vývoj sa riadne voľby do legislatívnej rady v septembri vyznačovali rekordne vysokou účasťou voličov, z ktorých 62 % podporilo prodemokratických kandidátov, čo predstavuje výrazný záujem o posilnenie demokracie na tomto území. Platný volebný systém však spôsobil, že prodemokratický tábor získal v novej legislatívnej rade iba 25 zo 60 kresiel. Provládne strany si udržali väčšinu. Celkový priebeh volieb svedčil o politickej vyspelosti OAO a preukázal existenciu solídneho základu na ďalšiu demokratizáciu. Hongkonská občianska spoločnosť a tlač pôsobia aj naďalej slobodne a počas roka boli čoraz hlasnejšie a kritickejšie. Výsledkom bolo čiastočné zhoršenie ich vzťahov s vládou OAO Hongkong a zníženie popularity niektorých predstaviteľov vlády Hongkongu. Niektorí novinári takisto tvrdili, že boli pod nátlakom, aby zmiernili svoju kritiku vládnej politiky. Európska komisia privítala v septembri 2004 zverejnenie návrhu legislatívy o rasovej diskriminácii a dúfa, že porovnateľný text v súlade s medzinárodnými normami sa prijme v roku 2005. Riadiaca politika vlády Hongkongu a niektoré z jej osobitných projektov boli v priebehu roka vážne kritizované. Ako pozitívum možno uviesť, že vláda a politický systém uznali časť tejto kritiky a na žiadosť vlády boli dokonca vypracované správy, napríklad o zlyhaní riadenia v súvislosti s epidémiou SARs. Ďalšími príkladmi sú verejné spory okolo niektorých významnejších transakcií vlády v oblasti stavebného rozvoja (stavebný projekt Hunghom Peninsula, projekt West Kowloon Cultural District a oneskorená emisia akcií REIT Links v súvislosti s verejným bývaním), ktoré boli predmetom všeobecných obvinení z tajných dohôd medzi vládou a podnikateľským sektorom. Skutočnosť, že posledná z uvedených transakcií bola rozhodnutím súdu zablokovaná, jasne naznačuje, že súdnictvo je aj naďalej nezávislé a že Hongkong je právnym štátom. Pretrvávajúca sloboda prejavu v Hongkongu je dokázaná tým, že vysoko postavení vládni úradníci sú neustále verejne kritizovaní. Niektorí z nich pod týmto tlakom rezignovali – ako napríklad minister zdravotníctva v dôsledku správy o SARs v polovici roku 2004. Samotný predseda výkonnej rady nakoniec rezignoval (zo „zdravotných dôvodov“) v marci 2005. Hospodárska politika centrálnej vlády bola v roku 2004 pre Hongkong viac prospešná. Nadobudnutie platnosti dohody CEPA I (užšie hospodárske partnerstvo) v roku 2004 a jej ďalšie prehĺbenie prostredníctvom CEPA II, začiatok diskusií o spolupráci v oblasti projektu „Pan Pearl River Delta Cooperation“, a – asi najdôležitejšie – zavedenie Mainland Visitor’s Scheme (režim pre návštevníkov z pevniny) výrazne oživilo hospodárstvo Hongkongu, ktoré sa až v roku 2004 spamätalo zo šesťročnej recesie ešte zhoršenej vplyvom epidémie SARs v roku 2003. Počas roka 2004 sa hospodárstva Hongkongu a Číny viac zblížili a previazali. Zvýšená previazanosť týchto dvoch hospodárskych systémov sa môže považovať za pozitívum tak pre Čínu, ako aj pre Hongkong, pretože mnohé obchodné praktiky Hongkongu sa rozšírili na pevninu, čo zároveň prospieva rozvoju hongkonského hospodárstva. V polovici roku sa hospodárstvo začalo zotavovať. Ročný hospodársky rast v roku 2004 bol 8,1 %, nezamestnanosť klesala, trh s nehnuteľnosťami a akciami rástol, defláciu nahradila mierna inflácia a vládny deficit sa znižoval. Obchodné a peňažné toky medzi Hongkongom a Európskou úniou sa naďalej rozširovali a prehlbovali. EÚ bola v roku 2004 po pevninovej Číne a Japonsku tretím najväčším dodávateľom tovaru do Hongkongu a po Spojených štátoch a pevninovej Číne bola tretím najväčším trhom pre hongkonský vývoz. Spoločnosti z EÚ majú vedúce pozície v mnohých odvetviach, najmä vo finančných a iných službách. Napriek tomu, že Európska komisia vyjadrovala pretrvávajúce obavy pokiaľ ide o neexistenciu legislatívy o hospodárskej súťaži v Hongkongu, v roku 2004 bol zaznamenaný malý pokrok. Vyriešenie tohto problému zostane hlavnou prioritou hospodárskych vzťahov medzi EÚ a Hongkongom. EK takisto uznáva snahu OAO zabezpečiť ochranu práv duševného vlastníctva, napriek tomu, že Hongkong naďalej zostáva tretím najväčším pôvodcom falšovaného tovaru dovážaného do EÚ, a je teda potrebné vyvinúť ďalšie úsilie. Oficiálne vzťahy medzi EÚ a Hongkongom, spolupráca v oblasti obchodu a dialóg o imigrácii, clách a podnikaní sa v roku 2004 naďalej prehlbovali. Pascal Lamy, bývalý európsky komisár pre obchod, prišiel na oficiálnu návštevu Hongkongu v marci 2004. V septembri sa minister spravodlivosti a vnútorných záležitostí Hongkongu Ambrose Lee stretol s európskym komisárom pre spravodlivosť a vnútorné záležitosti a v Bruseli otvorili prvé zasadnutie Spoločného výboru ES-Hongkong pre readmisiu. Piate zasadnutie Spoločného výboru ES-Hongkong pre colnú spoluprácu sa uskutočnilo v septembri v Bruseli. Piate plenárne zasadnutie Výboru ES-Hongkong pre obchodnú spoluprácu sa konalo v marci 2004 v Hongkongu. Komisia takisto privítala rozhodnutie WTO uskutočniť šiestu ministerskú konferenciu WTO v decembri 2005 v Hongkongu. Podrobná analýza Komisie je uvedená v pracovnom dokumente útvarov Komisie SEC(2005) 922.